የቱርክ ኩባንያዎች ከኢትዮጵያውያን ባለኃብቶች ጋር በሽርክና ለመስራት ያላቸው ፍላጎት እያደገ መጥቷል
 በኤሌክትሮኒክስ፣ ቴሌኮሙዩኒኬሽንና በኤሌክትሪክ ዘርፍ የተሰማሩ የቱርክ ኩባንያዎች ከኢትዮጵያውያን ባለኃብቶች ጋር በሽርክና ለመሥራት ያላቸው ፍላጎት እያደገ መምጣቱ ተገለጸ።ዋፋ ማርኬቲንግ ፕሮሞሽን አክሲዮን ማኅበር ከቱርክ ኤሌክትሮ ቴክኖሎጂ ላኪ ማኅበርና ሌሎች በዘርፉ የተሰማሩ የሁለቱ አገራት ባለኃብቶች የንግድ ግንኙነታቸውን ለማሳደግ የሚያስችል ምክክር ዛሬ አካሂደዋል።ምክክሩ በኢትዮጵያ የቱርክ ኤምባሲ የንግድ ምክር ቤት አስተባባሪነት የተዘጋጀ እንደሆነ ነው የተገለጸው።የኤምባሲው የንግድ ምክር ቤት ኃላፊ ዙልፊካር ኪሊክ በዚሁ ጊዜ እንዳሉት በኤሌክትሮኒክስና ኤሌክትሪክ ዘርፍ የተሰማሩ የቱርክ ኩባንያዎች ከኢትዮጵያውያን አጋሮቻቸው ጋር የንግድ ሸሪክነት ለመፍጠር እየሰሩ ነው።ይህም የሁለቱን አገራት የንግድ ግንኙነት ይበልጥ እንዲጠናከር የሚያደርግ መሆኑን ነው የተናገሩት።በኢትዮጵያና በቱርክ መካከል ነፃ የንግድ ቀጣና ለማቋቋም ጥረት እየተደረገ መሆኑን የጠቆሙት ኃላፊው የኩባንያዎቹ በሽርክና መሥራት ይህን ለማሳካት የሚረዳ ነው ብለዋል።በአሁኑ ጊዜ በሁለቱ አገራት መካከል የሚደረገው የንግድና ኢንቨስትመንት እንዲሁም የቴክኖሎጂ  ሽግግር እያደገ መምጣቱንም ጠቅሰዋል።ቱርካውያን ባለኃብቶች በኢትዮጵያ ከሦስት ቢሊዮን የአሜሪካ ዶላር በላይ መዋዕለነዋይ በማፍሰስ በአገሪቱ የኢንቨስትመንት ምኅዳር ውስጥ ግንባር ቀደም ሥፍራ ይዘዋል።የኢትዮጵያ ኤሌክትሪክ ኃይል ዋና ሥራ አስኪያጂ ኢንጂነር አዜብ አስናቀ በበኩላቸው በኤሌክትሮኒክስና ኤሌክትሪክ ዘርፍ የተሰማሩ ከ25 በላይ የቱርክ ባለኃብቶች በመስኩ ለመሰማራት ፍላጎት ማሳየታቸውን ተናግረዋል።የባለኃብቶቹ በዘርፉ መሰማራት የዕውቀትና ቴክኖሎጂ ሽግግር ለመፍጠር ፋይዳው የጎላ እንደሆነ ነው ያስረዱት።”የዕውቀት ሽግግሩ በአገር ውስጥ ለማስቀረት የኢትዮጵያ ባለኃብቶች ከቱርክ አቻቸው በሁሉም መስኮች ውይይት እያደረጉ ሲሆን ኩባንያዎቹ ኢንቨስት ሲያደርጉ ከፍተኛ የውጭ ምንዛሪ ገቢ የሚያስገኙ ይሆናል” ነው ያሉት ዋና ሥራ አስኪያጇ።በኢትዮጵያ ያለው የኢንቨስትመንት ዕድል በዘርፉ ለሚሰማሩ የቱርክ ባለኃብቶች አመቺ ሁኔታን የሚፈጥር ነው ያሉት ኢንጀነር አዜብ ባለኃብቶቹ ደረጃቸውን የጠበቁ ምርቶችን ለገበያ ማቅረብ እንደሚጠበቅባቸውም አስገንዝበዋል።የቱርኩ ፕሬዝዳንት ጣይብ ኤርዶጋን በኢትዮጵያ ይፋዊ የሥራ ጉብኝት ለማድረግ በመጡበት ወቅት አገራቱ በተያዘው የፈረንጆቹ ዓመት መጨረሻ ዓመታዊ የንግድ ግንኙነታቸውን አሁን ካለበት 400 ወደ 500 ሚሊዮን የአሜሪካ ዶላር ለማሳደግ መስማማታቸው ይታወሳል።(ኢዜአ)